ADVANC ทำสัญญา “กสท.” ระงับข้อพิพาท-เช่าเสาโทรคมนาคม มูลค่า 186 ลบ.
ADVANC ทำสัญญา “กสท.” ระงับข้อพิพาท-เช่าเสาโทรคมนาคม มูลค่า 186 ลบ.
19 ส.ค. 2563

บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC แจ้งว่าบริษัทเข้าทำสัญญาระงับข้อพิพาทและการเช่าใช้รวมถึงการให้บริการเกี่ยวกับเสาโทรคมนาคมกับ บริษัท กสท โทรคมนาคม จำกัด หรือ กสท. เพื่อการใช้ประโยชน์บนเสาโทรคมนาคมในระยะยาว ซึ่งสนับสนุนการให้บริการโทรคมนาคม ดังนี้
1.กสท.และบริษัท รวมทั้งบริษัทย่อย ตกลงระงับข้อพิพาทและคดีความเกี่ยวกับเสาโทรคมนาคม ระหว่าง กสท. กับบริษัท ดิจิตอล โฟน จำกัด (DPC) ซึ่งเป็นบริษัทย่อยของเอไอเอส ตามที่ได้ยื่นคำเสนอข้อพิพาทต่อสถาบันอนุญาโตตุลาการ ข้อพิพาทหมายเลขดำที่ 49/2557, 57/2559, 76/2561 และที่ยื่นฟ้องต่อศาลแพ่งในคดีหมายเลขดำที่ 1680/2561, 1681/2561 มีจำนวนเงินที่เรียกร้องรวมกันประมาณ 860 ล้านบาท (ไม่รวมดอกเบี้ยผิดนัดและค่าเสียหายต่อเนื่อง)
ทั้งนี้ ตามสัญญาระงับข้อพิพาท DPC ตกลงให้เสาโทรคมนาคมจำนวน 155 ต้นตามข้อพิพาทตกเป็นกรรมสิทธิ์ของ กสท.
2.บริษัท แอดวานซ์ ไวร์เลส เน็ทเวอร์ค จำกัด (AWN) บริษัทย่อย ตกลงเช่าใช้บริการเสาโทรคมนาคมจากกสท. และกสท.ตกลงใช้บริการพื้นที่และบริการบำรุงรักษาเสาโทรคมนาคมดังกล่าวจาก AWN เป็นระยะเวลาประมาณ 5 ปี เริ่มตั้งแต่วันที่ 1 กรกฎาคม 2563 ถึงวันที่ 15 กันยายน 2568 โดยมีค่าใช้บริการเสาโทรคมนาคมและค่าตอบแทนอื่น ๆ เพื่อยุติข้อพิพาททั้งหมดรวมสุทธิ 186 ล้านบาท